Maties-betoging: Klasse en toetse ontwrig | Maroela Media
Maties-betoging: Klasse en toetse ontwrig
Veiligheidspersoneel staan wag by US. Foto: Percivale Young/eNuus/Twitter
Toetse en klasse by die Universiteit Stellenbosch (US) is Vrydag ontwrig en moet herskeduleer word nadat betogende studente die kampus tot 'n stilstand probeer dwing het.
Betogende studente het op die kampus rondbeweeg en probeer om kombuise te sluit en werkers te kry om by die protesaksie aan te sluit. Die studente het toegang tot sekere akademiese geboue verkry en klasse en toetse is ontwrig.
"Studente het 'n reg op vreedsame protes, maar nie om geboue te beset, klasse en toetse te ontwrig of ander te dreig of aan te rand nie. Ons het opgetree om studente, personeel en geriewe te beskerm in belang van die akademie," het prof Wim de Villiers, rektor en visekanselier, gesê.
'n Groot aantal studente het 'n massavergadering op die Rooiplein bygewoon, waartydens 'n stel eise aan die bestuur, verteenwoordig deur die studentedekaan, Tonia Overmeyer, oorhandig sou word.
Volgens die US het dit op die vergadering duidelik geword dat Stellenbosch-studente en studente van ander universiteite verskil in hul benadering tot protesaksie. "Inligting dui daarop dat studente van ander universiteite meen die US-studente was nie selfgeldend genoeg nie. Die universiteit monitor die situasie en sal optree waar nodig, om personeel, studente en universiteitseiendom te beskerm."
De Villiers het gesê die universiteit bly daartoe verbind om met studente in gesprek te tree oor studentegeld en ander kwessies. "As universiteite nie gegradueerdes kan lewer nie en nie nuwe kennis kan produseer nie, sal ons almal slegter daaraan toe wees. Laat ons dus almal saamwerk om te verseker die akademiese jaar word voortgesit en suksesvol afgehandel."
AfriForum Jeug het intussen 'n dringende beroep op die bestuur van die US gedoen om onmiddellik op te tree teen individue wat gister per bus aangery is om op die kampus te betoog.
Volgens die organisasie se inligting is dié individue nié studente aan die US nie. Morné Mostert, AfriForum Jeug se nasionale woordvoerder, sê die universiteit moet ingryp om die regte van ingeskrewe US-studente te beskerm.
"Dit is duidelik uit die eise wat die moeilikheidmakers aan die universiteit gestuur het, dat hierdie gewelddadige optrede lankal nie meer net oor klasgelde gaan nie. Die betogers is besig om 'n politieke agenda te dryf, wat daarop gemik is om die instellings te 'Afrikaniseer' wat uiteindelik op totale verval sal neerkom."
Volgens Mostert het die "militante groepe" onder meer die onmiddellike opheffing van interdikte teen betogers geëis. "Hulle het ook geëis dat alle vorige studieskuld vir studente wat uit huishoudings kom wat minder as R600 000 per jaar verdien, afgeskryf word en dat die US die versoek vir massavergaderings en -optogte oor gratis, gehalte-, gedekolonialiseerde en swartgesentreerde onderwys moet ondersteun."
#FeesMustFall studentebetogings Universiteit Stellenbosch
[Video] Vier dood na skietgeveg in Jhb
SA man wat oorsee moor weer in hof
Ons moes 'n paar jaar gelede BETAAL vir ons kinders se studies. Op 'n stadium 3 gelyk op universiteit gehad en ons was maar net polisiebeamptes.
Waar kom die GRATIS naskoolse opleiding dan nou skielik vandaan? Wat gaan soek hulle op universiteit as die ouers dan nou te arm is?
Ag nee magtag!!!!
Wim de Villiers is 'n slapgat tweegat jakkals. Hy moet met dieselfde energie betogende mense aanspreek as die 2 dames wie se gesigte geverf was vroeër vanjaar.
De Villiers beteken so niks nie. Hy praat maar dit is net wind. Weet nie wat die skepsel daar maak nie. Hy het alle respek verloor en sonder respek is jy n nul want dan kan jy nie lei nie. Dit is so duidelik soos daglig. Die skepsel moet verwyder word en vervang word met iemand wat respek afdwing en wat rugraat het.
Daar is baie ouers wat baie geld betaal om op vir hulle kinders op US te studeer. Mense wat hard werk, partykeer twee werke het on vir die studies te betaal.
Di wat klasse ontwrig jaag hulle weg.
Ek voel so jammer vir die studente wat soveel ontwrigting en bykomende spanning moet verduur, en vir die ouers en voogde wat bloedsweet om hul studies te betaal!